OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV o európskom programe monitorovania Zeme (GMES) a o jeho prevádzke (od roku 2014) /* KOM/2011/0831 v konečnom znení */





1. Úvod Európsky program monitorovania Zeme s názvom GMES bol ustanovený nariadením Európskeho parlamentu a Rady (EÚ) č. 911/2010[1] o programe GMES. Program GMES je hlavným programom vesmírnej politiky EÚ[2] v súlade s článkom 189 Zmluvy o fungovaní Európskej únie, ktorý umožňuje EÚ vykonávať činnosti súvisiace s vesmírnymi programami. Program GMES je zároveň jedným z programov, ktoré majú byť zabezpečené v rámci iniciatívy Európa 2020 – Stratégia na zabezpečenie inteligentného, udržateľného a inkluzívneho rastu[3], a vzhľadom na jeho prínosy pre široké spektrum politík Únie bol zahrnutý do iniciatívy priemyselnej politiky Európa 2020. Európa potrebuje vlastný dobre koordinovaný a spoľahlivý systém pozorovania Zeme s cieľom reagovať na stále rastúce problémy na celosvetovej úrovni. Týmto systémom je GMES. Program GMES je dlhodobý program založený na partnerstve medzi Úniou, členskými štátmi, Európskou vesmírnou agentúrou (ESA) a ďalšími relevantnými európskymi zainteresovanými stranami. Zároveň je to program, kde EÚ môže zohrávať účinnejšiu úlohu ako jednotlivé členské štáty v rámci medzinárodnej spolupráce prostredníctvom bilaterálnych dohôd s ďalšími krajinami s vesmírnym programom alebo prostredníctvom účasti na celosvetovom úsilí v oblasti pozorovania Zeme (napr. Skupina pre pozorovanie Zeme). Program GMES umožní lepšie pochopiť, ako a akým spôsobom sa naša planéta môže zmeniť, a ako tieto zmeny môžu ovplyvniť náš každodenný život. Programom GMES sa bude zabezpečovať nepretržité poskytovanie presných a spoľahlivých údajov a informácií o životnom prostredí, zmene klímy a bezpečnostných záležitostiach pre orgány EÚ a jej členských štátov, ktoré sú zodpovedné za rozhodovanie. Tieto informácie sú potrebné pre orgány verejnej správy v členských štátoch a regiónoch, ktoré zodpovedajú za koncepciu a realizáciu politík. Komisia tieto informácie potrebuje aj na tvorbu a monitorovanie politiky založenej na faktoch. Program GMES prispeje aj k hospodárskej stabilite a rastu, a to posilnením komerčného uplatnenia v rôznych odvetviach prostredníctvom úplného a otvoreného prístupu k službám týkajúcim sa údajov a informácií z pozorovania Zeme. Európska únia a Európska vesmírna agentúra (ESA) od roku 1998 až do roku 2013 prideľovali finančné prostriedky pre GMES, a to najmä na rozvojové aktivity. Okrem toho boli pridelené prvé prevádzkové finančné prostriedky určené na prechod na počiatočnú prevádzku v období 2011 – 2013. Program GMES vstúpi v roku 2014 do fázy plnej prevádzky. Európsky parlament vo svojom uznesení z 20. novembra 2008 o európskej politike v oblasti kozmického priestoru: priblížiť vesmír k Zemi upozornil na dôležitosť včasnej realizácie programu GMES. Komisia vo svojom oznámení zo 4. apríla 2011 Smerom k stratégii Európskej únie v oblasti kozmického priestoru v prospech občanov2 zdôraznila, že je dôležité mať plne funkčný program GMES do roku 2014. Rada pre konkurencieschopnosť na svojom zasadnutí dňa 31. mája 2011 vyzvala Komisiu, aby do konca roku 2011 predložila návrh na prevádzku a objasnila spravovanie programu GMES od roku 2014. Komisia vo svojom oznámení Rozpočet stratégie Európa 2020[4] uviedla, že vzhľadom na obmedzenie rozpočtu EÚ bolo navrhnuté financovať GMES v období 2014 – 2020 mimo viacročného finančného rámca. Napriek tomu je Komisia naďalej odhodlaná zaistiť úspech programu GMES a v tejto súvislosti vypracovala toto oznámenie s cieľom definovať náležité spravovanie a dlhodobé financovanie programu GMES od roku 2014. Týmto oznámením sa začne diskusia s Európskym parlamentom, Radou, Európskym hospodárskym a sociálnym výborom a Výborom regiónov o budúcnosti programu GMES. 2. GMES: program monitorovania Zeme orientovaný na používateľa Projekt GMES je program monitorovania Zeme, ktorý umožňuje zbierať informácie o fyzikálnych, chemických a biologických systémoch Zeme. Služby programu GMES sú výhodné pre široké spektrum používateľov od miestnej až po medzinárodnú úroveň. Boli navrhnuté tak, aby spĺňali požiadavky používateľov, ich rozsah sa postupne upravuje prostredníctvom pravidelnej a dôslednej interakcie so skupinami používateľov. Podľa nariadenia o programe GMES na formalizáciu tohto mechanizmu bolo vytvorené užívateľské fórum. Program GMES poskytuje kľúčové informácie na riadenie nášho životného prostredia udržateľnejším spôsobom, na posilnenie ochrany biodiverzity, na monitorovanie a predpovedanie stavu oceánov a zloženia atmosféry, na porozumenie príčinám a dôsledkom zmeny klímy, na reagovanie na prírodné a človekom spôsobené katastrofy, na podporu rozvoja politík a na posilnenie bezpečnosti európskych občanov. Prispieva k lepšiemu rozhodovaniu a vykonávaniu širokej škály politík EÚ (doprava, poľnohospodárstvo, životné prostredie, energia, regionálna politika, humanitárna pomoc, civilná ochrana, rozvojová pomoc tretím krajinám...). S cieľom riešiť toto široké spektrum uplatnení, štruktúra programu GMES je postavená na troch zložkách: jednou sú služby poskytovania informácií na podporu životného prostredia a bezpečnostnej politiky a ďalšie dve sú pozorovacie zložky (vesmírna infraštruktúra a infraštruktúra in situ), ktoré poskytujú údaje potrebné na prevádzku služieb. 3. Pridaná hodnota EÚ V posledných tridsiatich rokoch sa v Európe venovalo značné úsilie výskumu a vývoju v oblasti pozorovania Zeme prostredníctvom národných a medzinárodných programov so zameraním na rozvoj infraštruktúry a aplikácií. Súčasné schopnosti však vzhľadom na medzery v infraštruktúre a chýbajúce záruky dostupnosti v dlhodobom horizonte nie sú dostatočné. Vytvorením zodpovedajúceho politického rámca na európskej úrovni na štruktúrovanie skupín používateľov, konsolidáciu ich potrieb a organizáciu európskej reakcie bol GMES navrhnutý tak, aby dlhodobo zaisťoval poskytovanie požadovaných údajov a služieb na udržateľnom základe stavajúc na existujúcich aktívach. Cieľom investícií EÚ je odstrániť medzery v pozorovaní, poskytnúť prístup k existujúcim prínosom a umožniť rozvoj prevádzkových služieb. Európsky rozmer programu GMES vedie k úsporám z rozsahu, uľahčuje spoločné investície do veľkých infraštruktúr, podporuje koordináciu úsilia a pozorovacích sietí, umožňuje zladiť a vzájomne kalibrovať údaje a poskytuje potrebné podnety na vznik centier excelentnosti v Európe. Zladenie a štandardizácia geopriestorových informácií na európskej úrovni predstavujú hlavný problém pri realizácii širokého spektra politík Únie. Mnohé oblasti z hľadiska životného prostredia – ako sú politiky v oblasti prispôsobenia sa zmene klímy a jej zmiernenia – si vyžadujú myslieť globálne a konať lokálne. S programom GMES si EÚ zabezpečuje autonómny prístup k spoľahlivým, sledovateľným a udržateľným informáciám o životnom prostredí a bezpečnosti, prispieva prostredníctvom medzinárodnej iniciatívy GEOSS (Global Earth Observation System of Systems – Globálny systém systémov pozorovania Zeme) k vytvoreniu súboru údajov a informácií založených na globálnom pozorovaní a zvyšuje svoj vplyv v medzinárodných rokovaniach a zmluvách, ako sú tri dohovory z Ria, dohoda na obdobie po skončení platnosti Kjótskeho protokolu a ďalšie bilaterálne alebo multilaterálne dohody. Program GMES je uznávaný ako európsky príspevok k budovaniu Globálneho systému systémov pozorovania Zeme vyvíjaného v rámci Skupiny pre pozorovanie Zeme (GEO). 4. Náklady a prínosy Celkové financovanie programu GMES zo strany EÚ a agentúry ESA od jeho vzniku v roku 1998 do roku 2013 presiahlo 3,2 miliardy EUR na vývoj a počiatočnú prevádzku služieb, na vesmírnu infraštruktúru a infraštruktúru in situ. Európska únia poskytla na zložku „služby“ finančné prostriedky až do výšky 520 miliónov EUR a agentúra ESA až do výšky 240 miliónov EUR. Na zložku „vesmír“ sprístupnila agentúra ESA približne 1 650 miliónov EUR a EÚ 780 miliónov EUR (7. RP a počiatočná prevádzka GMES) vrátane prístupu k údajom o vesmíre zo satelitov jednotlivých krajín. Úplná kontinuita všetkých zložiek programu GMES po roku 2013 bude zahŕňať ich plné nasadenie, údržbu, vývoj a aktualizáciu a na obdobie rokov 2014 až 2020 si vyžiada rozpočet v odhadovanej výške 5 841 miliónov EUR[5], z toho 1 091 miliónov EUR[6] na zložku „služby“, 350 miliónov EUR[7] na zložku „in situ“ a 4 400 miliónov EUR (odhad agentúry ESA) na zložku „vesmír“ vrátane prístupu k podporným misiám. V minulosti sa v prípade programu GMES nepreukázalo prekročenie nákladov a prekročenie nákladov v budúcnosti je tiež nepravdepodobné, pretože program je založený na štruktúre, ktorá umožňuje v prípade potreby prehodnotiť priority z hľadiska obsahu a cieľov jeho jednotlivých zložiek na dodržanie predpokladaných nákladov. Podľa analýzy nákladov a prínosov[8] by GMES mal poskytnúť prínos v hodnote najmenej dvojnásobku investičných nákladov v období do roku 2020 a štvornásobku nákladov do roku 2030. Program GMES predstavuje obrovský potenciál pre hospodársky rast a tvorbu pracovných miest s rozvojom inovatívnych služieb a komerčného uplatnenia v nadväzujúcom odvetví. Pozorovanie Zeme je doménou, kde EÚ zohráva dôležitú celosvetovo uznávanú úlohu. Ak investície EÚ nebudú zaručené, členské štáty a európske spoločnosti riskujú stratu rovnakých podmienok v prospech rozvíjajúcich sa krajín (napr. Brazílie, Indie, Ruska a Číny), ktoré do pozorovania Zeme významne investujú. 5. Financovanie Komisia na základe svojho oznámenia s názvom Rozpočet stratégie Európa 2020 navrhla, že program GMES by sa mal financovať od roku 2014 mimo finančného rámca. V rámci možných riešení financovania programu GMES Komisia zvažovala tri možnosti: osobitný fond GMES (podobný modelu, ktorý bol zvolený pre Európsky rozvojový fond), možnosť užšej spolupráce (ktorá by zahŕňala členské štáty so silným záujmom o program) a nakoniec možnosť účasti priemyslu, kde by sa Komisia podelila o zodpovednosť a financovanie s hospodárskymi subjektmi. Komisia vo svojom hodnotení nepodporuje druhú ani tretiu možnosť, pretože na jednej strane by užšia spolupráca ohrozila rozmer EÚ-27 tohto programu a na strane druhej skúsenosti z projektu Galileo ukázali, že získať a udržať si súkromný sektor v krátkodobom horizonte bude zložité, pričom toto riešenie by nebolo v súlade s verejno-prospešným rozmerom programu GMES. Preto sa navrhuje zriadiť osobitný fond GMES s finančnými príspevkami všetkých 27 členských štátov EÚ na základe ich hrubého národného dôchodku (HND). Vedenie fondu bude delegované na Komisiu. To bude vyžadovať medzivládnu dohodu medzi členskými štátmi EÚ zasadajúcimi v Rade. Návrh tejto dohody sa uvádza v prílohe I k tomuto oznámeniu. Riadenie fondu bude prebiehať podľa súboru finančných pravidiel, ktoré má prijať Rada na základe návrhu Komisie. S cieľom zabezpečiť kontinuitu programu by sa určité ustanovenia internej dohody mali predbežne uplatňovať od 1. januára 2014, kým nedôjde k ratifikácii 27 členskými štátmi. V nadväznosti na odhad nákladov uvedený v kapitole 4 maximálne finančné krytie potrebné na činnosti GMES (2014 – 2020) je 5 841 miliónov EUR5. 6. Riadenie Riadenie programu GMES si vyžaduje politickú koordináciu a dohľad, riadenie úloh a rozpočtov a technickú koordináciu plnenia. Od roku 2014 treba zaviesť vhodný systém riadenia s cieľom zohľadniť potreby prevádzkovej fázy. 6.1. Politický dohľad a riadenie Usudzuje sa, že Komisia by mala mať ďalej zodpovednosť v mene Európskej únie za celkovú politickú koordináciu vrátane rokovaní o medzinárodných dohodách, konzultácií so skupinami používateľov na základe skúsenosti získaných prostredníctvom existujúceho užívateľského fóra, prijímania pracovných programov, zabezpečovania spojenia so sektorovými politikami, definovania aspektov bezpečnosti a politiky ochrany údajov a aspektov medzinárodnej spolupráce. Nevyhnutné sú však primerané opatrenia na prispôsobenie sa nárastu činností spojených s riadením programu v prevádzkovej fáze, čo si vyžaduje zapojenie špecialistov, ktorých nábor v rámci ústredných útvarov Komisie je zložitý. Vytvorenie novej agentúry v povolenom časovom horizonte sa nepovažuje za reálne, takže tieto úlohy by sa mohli preniesť na existujúci európsky orgán. Diskutovalo sa o možnosti delegovať riadenie celého programu na Európsku vesmírnu agentúru, zdá sa však, že toto riešenie by nebolo vhodné z niekoľkých dôvodov: po prvé, ESA je agentúrou pre výskum a vývoj, po druhé, ESA je agentúrou pre vesmír, zatiaľ čo značná časť programu GMES presahuje aktivity vo vesmíre, a po tretie, vzhľadom na skutočnosť, že GMES by mal slúžiť občanom v celej EÚ, Komisia uprednostňuje prístup Spoločenstva, ktorý zahŕňa všetkých 27 členských štátov. Preto, a tiež s cieľom umožniť budúcu súčinnosť s riadením programu Galileo, by určitými úlohami súvisiacimi s riadením programu, ako je hodnotenie, rokovania a následné monitorovanie zmlúv, mohla byť poverená Agentúra pre európsky globálny navigačný satelitný systém (GNSS) (agentúra GSA). Navrhuje sa, aby činnosti spojené s riadením programu GMES zverené Agentúre pre európsky GNSS pod politickým dohľadom Komisie nezahŕňali prevádzku a týkali sa, okrem iného, riadenia finančných prostriedkov pridelených na program a dohľadu nad vykonávaním úloh. Administratívne náklady Agentúry pre európsky GNSS spojené s riadením programu GMES by sa mali hradiť z fondu GMES, ktorý sa uvádza v kapitole 5. 6.2. Technická koordinácia a vykonávanie prevádzky Na pomoc Komisii by sa technická koordinácia služieb mohla zveriť európskym subjektom, ktoré majú primerané znalosti a skúsenosti zo súvisiacich oblastí. Za kontrolu kvality a validáciu produktov spojených s realizáciou sektorových politík bude naďalej zodpovedná Komisia. (1) Prevádzka zložky „služby“ programu GMES by zahŕňala: (a) prevádzkové činnosti: globálne systematické/rutinné činnosti s cieľom monitorovať a predpovedať stav subsystémov Zeme na regionálnej a celosvetovej úrovni, najmä služby monitorovania morského prostredia, atmosféry a kvality ovzdušia, celosvetového monitorovania pôdy a zmeny klímy; regionálne/miestne činnosti na požiadanie, najmä služby riadenia v núdzových situáciách, bezpečnostné služby a služby celoeurópskeho monitorovania krajiny; (b) rozvojové činnosti spočívajúce vo zvyšovaní kvality a výkonnosti existujúcich služieb, vo vývoji nových služieb a v posilňovaní využitia v nadväzujúcom sektore. Technická koordinácia služieb monitorovania pôdy sa môže zveriť Európskej environmentálnej agentúre (EEA). Technická koordinácia služieb riadenia v núdzových situáciách sa môže zveriť Európskemu centru pre núdzové reakcie (ERC). Technická koordinácia služieb týkajúcich sa atmosféry sa môže zveriť Európskemu stredisku pre strednodobé predpovedanie počasia (ECMWF). Technická koordinácia ostatných služieb (zmena klímy, monitorovanie morského prostredia a bezpečnosť) sa pripravuje s cieľom zabezpečiť včasné a vysoko kvalitné služby v súlade so špecifickými potrebami, na ktorých pokrytie sú určené. Do ich vykonávania možno zapojiť útvary Komisie a ďalšie európske subjekty (napr. Európsku námornú bezpečnostnú agentúru EMSA, Satelitné stredisko EÚ (EUSC), Európsku agentúru pre riadenie operačnej spolupráce na vonkajších hraniciach FRONTEX alebo Európsku obrannú agentúru EDA). (2) Prevádzka zložky „vesmír“ programu GMES by zahŕňala: (a) prevádzkové činnosti: prevádzku špecializovanej vesmírnej infraštruktúry (t. j. misií Sentinel), prístup k misiám tretích strán, šírenie údajov, technickú pomoc Komisii v súvislosti so službami spájania požiadaviek na údaje, identifikáciu medzier v pozorovaní, spoluúčasť na špecifikácii nových vesmírnych misií. Prevádzkové činnosti zložky „vesmír“ programu GMES sa môžu zveriť: (1) dočasne Európskej vesmírnej agentúre (ESA) pre snímky s vysokým rozlíšením z pozorovania krajiny a špecifických oblastí, (2) Európskej organizácii pre využitie meteorologických družíc (EUMETSAT) pre systematické a celosvetové pozorovanie atmosféry a oceánov. (b) Rozvojové činnosti: projektovanie a obstarávanie nových prvkov vesmírnej infraštruktúry, poskytovanie technickej podpory Komisii pri preklade požiadaviek na služby do špecifikácie nových vesmírnych misií s podporou prevádzkovateľov vesmírnej infraštruktúry, koordináciu rozvoja kozmických aktivít vrátane vývoja zameraného na modernizáciu a doplnenie zložky „vesmír“ programu GMES. Rozvojové činnosti sa môžu zveriť Európskej vesmírnej agentúre s technickým zaangažovaním príslušných útvarov Európskej komisie. (3) Prevádzkové činnosti zložky „in situ“ programu GMES by zahŕňali: (a) koordináciu poskytovania údajov „in situ“ službám programu GMES s ad hoc administratívnymi opatreniami s prevádzkovateľmi „in situ“, (b) koordináciu poskytovania údajov „in situ“ tretích strán na medzinárodnej úrovni, (c) poskytovanie technickej pomoci pri preklade požiadaviek na údaje pre služby GMES do špecifikácií pozorovacej infraštruktúry a sietí in situ, (d) interakciu s prevádzkovateľmi in situ na podporu konzistentných rozvojových činností spojených so zložkou „in situ“ programu GMES. Technická koordinácia zložky „in situ“ programu GMES sa môže zveriť Európskej environmentálnej agentúre (EEA) v rámci jej mandátu. Vo všetkých troch zložkách by sa realizácia prevádzky programu GMES mala zveriť hospodárskym subjektom prostredníctvom režimu verejného obstarávania, dohôd o úrovni služieb alebo prostredníctvom dotácií, podľa potreby. 6.3. Politika v oblasti údajov a informácií Politika programu GMES v oblasti údajov a informácií bude aj naďalej vychádzať zo zásady plného a otvoreného prístupu (ktorý podlieha právnym a bezpečnostným obmedzeniam) a s prihliadnutím na existujúce právne predpisy (napr. smernicu o opakovanom použití informácií verejného sektora a INSPIRE) dosahovať ciele stanovené v nariadení Európskeho parlamentu a Rady (EÚ) č. 911/2010, najmä: (1) podporu využívania a výmeny informácií a údajov programu GMES, (2) posilnenie trhov v oblasti pozorovania Zeme v Európe, najmä nadväzujúceho odvetvia, s cieľom zvýšiť rast a zamestnanosť, (3) prispievanie k trvalo udržateľnému a nepretržitému poskytovaniu údajov a informácií programu GMES, (4) podpora európskych výskumných, inovatívnych a technologických spoločenstiev. 7. Závery Toto oznámenie je reakcia na žiadosť Rady pre konkurencieschopnosť z 31. mája 2011 predložiť do konca roku 2011 návrh na prevádzku a objasniť spravovanie programu GMES v období od 2014 – 2020 a otvára sa ním diskusia s ostatnými inštitúciami. Zároveň pripravuje pôdu pre dlhodobú, udržateľnú správu a financovanie programu GMES. Príloha Náčrt INTERNÁ DOHODA[9] medzi zástupcami vlád členských štátov, zasadajúcich v Rade, o financovaní európskeho programu monitorovania Zeme (GMES) v rámci viacročného finančného rámca na obdobie 2014 – 2020 FINANČNÉ PROSTRIEDKY fondu GMES – Členské štáty sa dohodli vytvoriť fond európskeho programu monitorovania Zeme, ďalej len „fond GMES“. – Fond GMES sa skladá zo: (a) sumy do výšky 5 841 miliónov EUR5, ktorou prispeli členské štáty v súlade s kľúčom na určenie príspevkov na základe hrubého národného dôchodku členských štátov, (b) akýchkoľvek dobrovoľných príspevkov od ďalších subjektov (napr. od nového pristupujúceho štátu, od tretej krajiny, ktorá sa chce zúčastniť na programe, od medzinárodných organizácií a/alebo iné dobrovoľné príspevky), ktoré sa môžu pridať k sume uvedenej v písm. a). – Fond GMES sa sprístupňuje od nadobudnutia účinnosti viacročného finančného rámca. – Celková výška prostriedkov fondu GMES sa vzťahuje na obdobie od 1. januára 2014 do 31. decembra 2020. POUŽITIE FINANČNÝCH PROSTRIEDKOV – Fond GMES zahŕňa opatrenia v týchto oblastiach: (c) Prevádzka programu GMES: zložka „služby“ (monitorovanie atmosféry, monitorovanie zmeny klímy na podporu politík prispôsobenia sa zmene klímy a jej zmiernenia, riadenie v núdzových situáciách, monitorovanie pôdy, monitorovanie morského prostredia, bezpečnosť), zložka „vesmír“ na zabezpečenie udržateľného pozorovania z vesmíru pre oblasti služieb uvedené v písm. i), podpora zberu údajov in situ, prístup k údajom, podpora prijatia služieb používateľmi, opatrenia na zabezpečenie ochrany infraštruktúry. (d) Podporné opatrenia na pokrytie nákladov spojených s plánovaním a realizáciou fondu GMES. Finančné zdroje na podporné opatrenia môžu pokryť výdavky spojené s: vypracovaním, nadväzujúcimi činnosťami, monitorovaním, účtovníctvom, auditom a hodnotením bezprostredne potrebnými na plánovanie a vykonávanie zdrojov z fondu GMES riadeného Komisiou, dosahovaním týchto cieľov prostredníctvom činností v oblasti rozvojovej politiky, prostredníctvom štúdií, schôdzí, informácií, zvyšovania informovanosti, odbornej prípravy a publikačnej činnosti, ďalšími administratívnymi výdavkami alebo výdavkami na technickú pomoc, ktoré Komisia môže vynaložiť v súvislosti s riadením fondu GMES. PLNENIE – Dohoda zaistí plnenie plánovania, riadenia a použitia fondu GMES, pričom bude v najväčšej možnej miere harmonizovať postupy Únie a fondu GMES. V tejto súvislosti Rada prijme nariadenie na návrh Komisie. – Dohodou sa stanoví nariadenie o rozpočtových pravidlách, ktorým sa ustanovia pravidlá zriadenia fondu GMES a použitia jeho prostriedkov a pravidlá prezentácie účtov a ich auditu. Toto nariadenie prijme Rada na návrh Komisie. – Komisii pomáha výbor (ďalej len „výbor GMES“). (e) Výbor pozostáva zo zástupcov vlád členských štátov, predsedá mu zástupca Komisie a jeho sekretariát zabezpečuje Komisia. (f) Výbor GMES prijme svoj rokovací poriadok vrátane pravidiel hlasovania a úloh na základe návrhu Komisie. (g) Výbor GMES sa môže schádzať v osobitnom zložení na účely riešenia konkrétnych otázok, najmä otázok spojených s bezpečnosťou („bezpečnostný výbor“). ZÁVEREČNÉ USTANOVENIA – Každý členský štát schvaľuje túto dohodu v súlade so svojimi vlastnými ústavnými požiadavkami. Vláda členského štátu informuje Generálny sekretariát Rady Európskej únie o ukončení postupov potrebných na nadobudnutie platnosti tejto dohody. – Táto dohoda nadobúda platnosť prvým dňom druhého mesiaca nasledujúceho po oznámení schválenia tejto dohody posledným členským štátom. – Táto dohoda sa uzatvára na rovnaké obdobie ako viacročný finančný rámec 2014 – 2020. [1] Ú. v. EÚ L 276, 20.10.2010, s. 1. [2] KOM(2011) 152 v konečnom znení zo 4. apríla 2011. [3] KOM(2010) 2020, 3. marca 2010. [4] KOM(2011) 500 v konečnom znení z 29. júna 2011. [5] Ceny z roku 2011. [6] Údaje na základe služieb predchodcov (projekty financované z prostriedkov 7. RP). [7] Údaje na základe odhadov EHP v rámci projektu GISC financovaného z prostriedkov 7. RP http://gisc.ew.eea.europa.eu/gisc-project. [8] Údaje založené na Analýze nákladov a výnosov GMES, konečná verzia, Booz & Company, 19. septembra 2011. [9] Cieľom navrhovanej prílohy je poskytnúť len hlavné prvky a navrhnúť hlavné okruhy internej dohody na základe súčasnej dohody Európskeho rozvojového fondu (Ú. v. EÚ L 247, 9.9.2006, s. 32). Tento návrh nemá vplyv na výsledok prípadných rokovaní s členským štátom o konečnom znení dohody.